CELEX: 32020R1759
Language: sk
Date: 2020-08-28 00:00:00
Title: Delegované nariadenie Komisie (EÚ) 2020/1759 z 28. augusta 2020, ktorým sa opravuje delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách

26.11.2020   
               
               
                  SK
               
               
                  Úradný vestník Európskej únie
               
               
                  L 397/4
               
            
         DELEGOVANÉ NARIADENIE KOMISIE (EÚ) 2020/1759
         z 28. augusta 2020,
         ktorým sa opravuje delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách
         EURÓPSKA KOMISIA,
         so zreteľom na Zmluvu o fungovaní Európskej únie
         so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6 a článok 18 ods. 1 a 3,
         keďže:
         
                     (1)
                  
                  
                     Cieľom nariadenia (EÚ) č. 1380/2013 je postupná eliminácia odhadzovania úlovkov pri všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
                  
               
                     (2)
                  
                  
                     Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaného aktu plány pre odhadzovanie úlovkov na maximálne trojročné obdobie, ktoré možno raz obnoviť, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
                  
               
                     (3)
                  
                  
                     Na rybolove v juhozápadných vodách majú priamy hospodársky záujem Belgicko, Španielsko, Francúzsko, Holandsko a Portugalsko. Tieto členské štáty po konzultácii s Poradnou radou pre juhozápadné vody a Poradnou radou pre pelagické populácie predložili 2. júna 2017 Komisii spoločné odporúčanie týkajúce sa predĺženia trvania výnimiek de minimis stanovených v pláne pre odhadzovanie úlovkov.
                  
               
                     (4)
                  
                  
                     Na základe tohto odporúčania a kladného hodnotenia predloženého Vedeckým, technickým a hospodárskym výborom pre rybárstvo (STECF) (2) sa delegovaným nariadením Komisie (EÚ) 2018/188 (3) schválilo predĺženie výnimky de minimis, pokiaľ ide o úlovky sardely európskej, makrely atlantickej a stavríd v divízii 8 Medzinárodnej rady pre výskum mora ICES pre vlečné siete s vodiacimi štítmi (OTM) a párové vlečné siete (PTM) na roky 2018, 2019 a 2020. Výnimka už bola udelená v delegovanom nariadení Komisie (EÚ) č. 1394/2014 (4) pre OTM a PTM na roky 2015, 2016 a 2017 na základe odôvodnenej diskusie o problémoch s ďalším zvýšením selektívnosti.
                  
               
                     (5)
                  
                  
                     V delegovanom nariadení (EÚ) 2018/188 neboli pre chybu zahrnuté párové vlečné siete (PTM), a preto uvedené členské štáty Komisiu požiadali, aby toto opomenutie napravila. Uvedenie jediného druhu výstroja by sa malo vypustiť, aby boli zahrnuté všetky druhy pelagického výstroja (OTM i PTM), pokiaľ ide o úlovky sardely európskej, makrely atlantickej a stavríd.
                  
               
                     (6)
                  
                  
                     Delegované nariadenie (EÚ) č. 1394/2014 by sa malo zodpovedajúcim spôsobom zmeniť.
                  
               
                     (7)
                  
                  
                     Opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, a preto by toto nariadenie malo nadobudnúť účinnosť ihneď po jeho uverejnení. Keďže delegované nariadenie (EÚ) 2018/188 sa uplatňuje od 1. januára 2018, toto nariadenie by sa malo uplatňovať od 1. januára 2020,
                  
               PRIJALA TOTO NARIADENIE:
         
            Článok 1
            V článku 3 delegovaného nariadenia (EÚ) č. 1394/2014 sa písmeno c) nahrádza takto:
            
                        „c)
                     
                     
                        v prípade sardely európskej, makrely atlantickej a stavríd maximálne 4 % (v rokoch 2018, 2019 a 2020) celkového ročného výlovu v rámci rybolovu pelagických druhov vlečnými sieťami, ktorý v divízii ICES 8 vykonávajú plavidlá, ktoré cielene lovia sardelu európsku, makrelu atlantickú a stavridy pelagickými vlečnými sieťami,“.
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 28.12.2013, s. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f.
         
            (3)  Delegované nariadenie Komisie (EÚ) 2018/188 z 21. novembra 2017, ktorým sa mení delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách (Ú. v. EÚ L 36, 9.2.2018, s. 1).
         
            (4)  Delegované nariadenie Komisie (EÚ) č. 1394/2014 z 20. októbra 2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách (Ú. v. EÚ L 370, 30.12.2014, s. 31).